Pap tyres en Pienk fietse | Voelgoed
Pap tyres en Pienk fietse
by Blogger - Charme Kriel / Mar 23, 2017 / 0 Kommentaar / Gelees deur 1691 mense.
Lisa het so maand terug een oggend wakker geword en voordat sy eens hallo sê was haar woorde: "Pappa gaan vir my 'n pienk fietsie koop, nê Mamma; met 'n helmet, nê Mamma?"
Net skielik het hierdie pienk fiets droom ontstaan en elke dag vra sy so ten minste 10 keer vir dié spesifieke pienk fietsie met 'n helmet.
Die afgelope naweek was ons by ouma en oupa in Montagu en sowaar… daar haal oupa 'n pienk fietsie met 'n klokkie uit die stoorkamer uit. Nog nooit het ek Lisa so opgewonde gesien nie. Sy kon nie wag om te gaan "ry" nie. Sy het vir oupa 'n groot soen gegee en daar is ons, met klokkie en al, die pad af om te gaan fietsry.
Toe ouma besluit om haar toe maar vir 'n uur in die pad op en af te stoot, het sy weer gelag en haar gate uit geniet. Arme ouma se voorkop was vol liefdesdruppels en haar rug was die volgende dag styf, maar stoot het ouma gestoot.
Terwyl ek met my kamera staan en die hele petalje afneem, dink ek aan hoe simbolies fietsry kan wees. Dat ons soms so bitter graag iets wil hê. Dat ons weke of maande of jare vra daarvoor, bid daarvoor en wag daarvoor. Dan, as dit uiteindelik op 'n skinkbord vir ons gegee word, wil ons nie die werk insit om die vrugte daarvan te pluk nie.
Dit het my ook laat dink aan die fiets met die pap wiel wat in ons garage vol stof staan. En dat ons soveel dinge in ons lewe het waarvoor ons voorheen gebid het, maar dat ons dit nou afskeep. Dat soveel van ons seëninge in die garage lê en stof opgaar.
Aan die einde van 'n wilde eerste kwartaal voel my wiele ook bietjie pap en het ek verseker 'n laag stof wat op my lê. Ek voel afgemat en kort weer bietjie 'n polish. Wel, vandag gaan ek weer probeer fietsry. Ek gaan die regte fiets se wiel-oppomp vir my man los, maar my geestesfiets sal ek vandag weer 'n slag bietjie Mr. Min.